作者:杜甫
標題:鄭典設自施州歸
內容:吾憐滎陽秀，冒暑初有適。名賢慎所出，不肯妄行役。旅茲殊俗遠，竟以屢空迫。南謁裴施州，氣合無險僻。攀援懸根木，登頓入天石。青山自一川，城郭洗憂戚。聽子話此邦，令我心悅懌。其俗則純樸，不知有主客。溫溫諸侯門，禮亦如古昔。敕廚倍常羞，杯盤頗狼藉。時雖屬喪亂，事貴賞匹敵。中宵愜良會，裴鄭非遠戚。群書一萬卷，博涉供務隙。他日辱銀鉤，森疏見矛戟。倒屣喜旋歸，畫地求所曆。乃聞風土質，又重田疇闢。刺史似寇恂，列郡宜競惜。北風吹瘴癘，羸老思散策。渚拂蒹葭塞，嶠穿蘿蔦冪。此身仗兒僕，高興潛有激。孟冬方首路，強飯取崖壁。歎爾疲駑駘，汗溝血不赤。終然備外飾，駕馭何所益。我有平肩輿，前途猶準的。翩翩入鳥道，庶脫蹉跌厄。